**Magyar-angol két tanítási nyelvű iskola**

A programot 2018-tól vezettük be

**A két tanítási nyelvű oktatás a magyar oktatási rendszer egyik sikertörténete.** Nem csak magának az idegen nyelvnek a stabil elsajátítását segíti már fiatal korban, hanem az intenzív kommunikációs környezetnek köszönhetően segíti az anyanyelvi készségek, és egyáltalán a tanulási képességek fejlesztését, a sikeresebb középiskolai és magasabb tanulmányok megalapozását.

**Egerben jelenleg nincs** magyar-angol két tanítási nyelvű általános iskolai oktatás, ezért iskolánk arra vállalkozott, hogy **2018 szeptemberétől** a program bevezetésével tovább színesítse a város és környéke amúgy is változatos oktatási palettáját. Ezzel az egriek ilyen irányú igényének kielégítésén túl az Egerben tevékenykedő, **multinacionális hátterű cégeknek** is kedvezni kíván, hiszen – elsősorban – közép- és felsővezetői rétegük számára vonzó- és megtartó erőt jelent, ez pedig a város számára gazdaságélénkítő hatással jár. Az indokoltságot erősíti az is, hogy városunkban az utóbbi években megerősödött az **óvodai angol nyelv oktatás**, például az iskola körzetében működő Benedek Elek Óvoda az utóbbi években már rendszeresen bocsájt ki a két tanítási nyelvű rendszerben komoly sikerekre predesztinált csoportokat.

A **két tanítási nyelvű oktatás irányelveivel** összhangban az angol nyelv emelt óraszámú (4 óra hetente) oktatása mellett alsó tagozatban a testnevelés, a vizuális kultúra, a technika és tervezés, felső tagozatban pedig a természettudomány (5-6. oszt.), a biológia (7-8. oszt.), a digitális kultúra, a testnevelés és a célnyelvi civilizáció tantárgyakat tanulják angolul a gyerekek. Az angol órák egy részét angol anyanyelvű pedagógus tartja.